**Excellent Teaching Practitioner (ETP)**

Det matematisk-naturvitenskapelige fakultet ønsker å etablere en ordning for fremragende undervisere etter modell fra LTH i Lund.

Fakultetet har det siste året diskutert hvordan arbeidet med utdanning og forskning kan likestilles, noe som også er i tråd med Kunnskapsdepartementets intensjoner for utdanning i sektoren. Den pedagogiske enheten Genombrottet ved LTH, Lunds Universitet har gjennom sitt samarbeid med bioCEED bidratt med kunnskap og informasjon om sin ordning for merittering av undervisere, og fakultetet vil etablere en lignende ordning som skal belønne vitenskapelig ansatte med særlig kompetanse og engasjement for utdanning. Meritteringsordningen skal medføre økonomisk kompensasjon og skal belønne undervisere som systematisk og over tid har arbeidet for å fremme og utvikle studentenes læring, dokumentert egne aktiviteter i det pedagogiske arbeidet og gjort sine erfaringer tilgjengelig for andre. Ordningen er frivillig.

Ordningen er godt utprøvd ved andre institusjoner, og fakultetet velger derfor å bygge på tidligere erfaringer i stedet for å lage sin egen utredning. Vedlagt er et notat som er utarbeidet av bioCEED, som er en oppsummering av prinsippene for en slik ordning. Innholdet er basert på LTHs dokumentasjon av ordningen ved Det pedagogiska Akademi (Excellent Teaching practitioner), samt det pågående samarbeidet om en slik ordning ved NTNU og UiT og UiBs arbeidsgruppe for merittering..

En arbeidsgruppe settes ned for å vurdere hvordan ordningen skal etableres for undervisere ved vårt fakultet. Hovedformålet er at det startes et pilotprosjekt som evalueres etter 3 - 5 år.

Arbeidsgruppen får følgende mandat – med bakgrunn i kriteriene som beskrevet i vedlagte notat:

* Diskutere og foreslå hvem som kan søke og hvem som skal vurdere søknadene, særlig sammensetning av bedømmelseskomite
* Diskutere og foreslå hvordan bedømmelsesprosessen skal foregå
* Diskutere og foreslå hvordan belønningen skal gi uttelling evt. hvilke plikter det medfører
* Diskutere og foreslå hvordan ordningen skal reflekteres i stillingsutlysninger
* Organisatorisk tilrettelegging (styringsgruppe, rolle til studiestyret/fakultetsstyret)
* Vurdere hva som er nødvendig av kompetansehevingstiltak
* Diskutere og foreslå hvordan ordningen skal synliggjøres

Følgende arbeidsgruppe oppnevnes:

* Vigdis Vandvik, Institutt for biologi (leder)
* Jostein Bakke, Institutt for geovitenskap
* Bjørn Grung, Kjemisk institutt/Institutt for fysikk- og teknologi
* Ivar Nordmo, Institutt for pedagogikk, Psykologisk fakultet
* Gunnar Larsen, Personalseksjonen, MN-fakultetet

Tidsplan & implementering

* Fakultetsstyret 28. april – nedsette arbeidsgruppe
* Orientere i i UU- møte 18. mai.
* Arbeidsgruppe leverer sin rapport innen 20. mai[[1]](#footnote-1)
* Utlysning ved slutten av vårsemesteret

Sekretær for arbeidsgruppen Eli Neshavn Høie, Studiesjef / Oddfrid Førland, bioCEED

Det lages et kort notat/beskrivelse av hvordan en lik ordning kan etableres ved fakultetet. Ordningen skal være enkel å håndtere, det skal fremkomme tydelig kriterier for meritteringen, og den skal motivere til utvikling av gode undervisningsmiljø. Det bes om at erfaring fra lignende ordninger brukes i arbeidet med forslaget til en slik ordning ved fakultetet.

1. Arbeidsgruppen har fått noe lenger frist og forbereder sak til fakultetsstyret 16. juni. [↑](#footnote-ref-1)